Deianeira
Deianeira er i græsk mytologi datter af kong Oineus og gift med Herakles. Da kentauren Nessos havde forsøgt at voldtage Deianeira og lå for døden efter at være ramt af Herakles' pile, lokkede han hende til at gemme lidt af sit udsivende blod, som ville sikre hende Herakles' kærlighed. Mange år efter prøvede Deianeira midlet mod Herakles' forelskelse i Iole, men med katastrofale konsekvenser: Blodet ætsede sig ind i Herakles, som stærkt forpint besteg Oitebjerget, hvor han døde.